נבחרת צפון אירלנד זכתה להצלחותיה הגדולות ביותר במהלך שנות ה-80, שבהן היא העפילה פעמיים לגביע העולם. בסוף שנות ה-90 ובשנים הראשונות של המאה ה-21 חלה ירידה ברמתה של הנבחרת ובמקביל היא הדרדרה משמעותית בדירוג העולמי של פיפ"א, אך בשנים האחרונות חלה התחדשות בנבחרת, שהשיגה ניצחונות מול נבחרות חזקות כספרד ואנגליה. היא אף הייתה קרובה להעפלה לאליפות אירופה בשנת 2008. החל משנת 2010 עתידה הנבחרת להשתתף בטורניר ארבע ההתאחדויות, יחד עם נבחרות ויילס, סקוטלנד ואירלנד.